Epidemia e fruthit në Minesota
Pasi hoqën dorë nga vaksina nga frika pa bazë e autizmit, familjet u mobilizuan të vaksinojnë fëmijët për fruthin, shytat dhe rubeolën
Fruthi u zhduk në Shtetet e Bashkuara para 17 vjetësh. Megjithatë epidemi të kësaj sëmundjeje ndodhin kur dikush që ka virusin, vjen nga një vend ku fruthi nuk është eliminuar. Shteti i Minesotës po përballet me shpërthimin më të madh të epidemisë së fruthit që nga viti 1990 dhe zyrtarët e shëndetësisë të atij shteti shpresojnë që tani epidemia të jetë drejt fundit. 78 vetë u prekën nga sëmundja dhe afro një e treta u shtruan në spital. Anëtarët e komunitetit somalezo-amerikan në Minesota, janë të lidhur ngushtë. Dikur, ata kishin përqindjen më të lartë të vaksinimit ndaj fruthit se çdo grup tjetër në këtë shtet. Deri kur dëgjuan këtë mesazh: Kjo solli si rezultat rënien drastike të numrit të fëmijëve somalezo-amerikanë, që vaksinoheshin për fruthin, shytat dhe rubeolën. Patsy Stinchfield ka qenë në vijën e parë të luftës kundër shpërthimit të fruthit. Doktoresha Stinchfield thotë se somalezo-amerikanët u mobilizuan me shpejtësi, duke mbajtur takime në komunitet, duke sjellë mjekë të flisnin për sigurinë dhe efektivitetin e vakisnës së fruthit. Pastaj ndryshuan krejtësisht qëndrim, duke i dërguar fëmijët të vaksinoheshin. Zonja Stinchfield tha se komuniteti u gjend i papërgatitur nga përhapja e sëmundjes. Për fat të mirë, askush që u prek nga fruthi në Minesota, nuk pati ndërlikime serioze. Zyrtarët e shtetit shpresojnë që në fund të korrikut të deklarojnë se epidemia është çrrënjosur.